  Николай Кузнецов Элькунысь вылӥ дышетсконниосты огазеян сярысь пуктэтэз Удмуртиысь тӧрлыкъёс 2016-тӥ арын уз кутэ. Ижкарысь мер но экономика удысъёсты азинтонъя йылпумъянъёслы сӥзем кенешонын 1-тӥ оштолэзе со сярысь вераз улосвыл кивалтэтлэн тӧроез Виктор Савельев. «Вылӥ дышетсконниосты огазеян сярысь юан ваньзэсты, дыр, сюлмаськытэ - огазеялом-а ми, ум-а. Та ужпум политикаен герӟаськемын ӧвӧл, нырысь ик, шуыны луоз, экономикаен. Вань-а солэн кулэлыкез, ӧвӧл-а — али эскериське. Соин ик мон уг малпаськы, туэ кыӵе ке пуктэтъёс кутэмын луозы шуыса. Нош азьланяз, дышетон удысэз умоятон вылысь, ми со ужпумез эскеромы на», — вераз кивалтэтлэн тӧроез. Тодэ вайытом, элькунын инъет луись вылӥ дышетсконниез кылдытон сярысь трос вераськонъёс вал кылем арын. УдГУ но М. Т. Калашников нимо ИжГТУ огазеямын луыны быгатозы шуыса вераськон вал. 24-тӥ толсуре 2015-тӥ арын Кун Кенешлэн тӧроез Владимир Невоструев вераз, инъет луись вылӥ дышетсконни кылдытон сярысь пуктэтэз элькунын 2016-тӥ арын южтолэзе кутыны чаклало шуыса. Солэн верамезъя, Ижысь эм кун академиез но Ижысь гурт возёсъя кун академиез мукет вылӥ дышетсконниосын огазеян умойтэм вамыш луоз. Тегъёс: Дышетон ВикторСавельев Удмуртия вылӥдышетсконниос  